B4-0875, 0888, 0910, 0921 και 0934/95

Ψήφισμα σχετικά με τις συνεχιζόμενες παραβιάσεις των ανθρωπίνων δικαιωμάτων στο Ιράν

Το Ευρωπαϊκό Κοινοβούλιο,

- υπενθυμίζοντας τα πολυάριθμα ψηφίσματά του, καθώς και εκείνα των Ηνωμένων Εθνών, τα οποία καταδικάζουν τις βαρειές παραβιάσεις των ανθρωπίνων δικαιωμάτων στο Ιράν και την από το ιρανικό κράτος υποκεινούμενη τρομοκρατία εναντίον των πολιτικών αντιπάλων στο εξωτερικό,

Α. επισημαίνοντας ότι, σύμφωνα με τα Ηνωμένα Έθνη, περισσότερα από 100.000 άτομα έχουν έως τώρα εκτελεσθεί στο Ιράν για πολιτικούς λόγους,

Β. εξοργισμένο από τις συνεχείς εκτελέσεις, τους βασανισμούς και τις μαζικές φυλακίσεις, κάτω από φρικτές συνθήκες, πολιτικών αντιπάλων στο Ιράν, καθώς και από την κατ' εξακολούθηση καταπάτηση εθνοτικών, θρησκευτικών και άλλων μειονοτικών ομάδων του κοινωνικού σώματος,

Γ. αποδοκιμάζοντας την παλινωδία των δικών, τις ανακριτικές μεθόδους - μεταξύ των οποίων περιλαμβάνονται και τα βασανιστήρια - και την απουσία κάθε διαφάνειας που χαρακτηρίζει την εφαρμογή της δικαιοσύνης στο Ιράν,

Δ. ανησυχώντας σοβαρά, ειδικότερα, για τη συστηματική εχθρότητα του ιρανικού καθεστώτος έναντι των γυναικών, οι οποίες στερούνται βασικών ελευθεριών λόγω φονταμενταλιστικών πολιτικών και πρακτικών,

Ε. πιστεύοντας ότι ο σεβασμός των θεμελιωδών ανθρωπίνων δικαιωμάτων αποτελεί ζωτική προϋπόθεση για στενότερες σχέσεις μεταξύ της ΕΕ και του Ιράν,

ΣΤ. υπενθυμίζοντας το παλαιότερο αίτημά του προς το Συμβούλιο σχετικά με τη λεπτομερή εξέταση της κατάστασης των ανθρωπίνων δικαιωμάτων στο Ιράν και την σχετική υποβολή έκθεσης στο Κοινοβούλιο,

Ζ. έχοντας υπόψη την προγραμματισμένη συνάντηση εκπροσώπων της ΕΕ και του Ιράν στις 22 Ιουνίου,

1. καταγγέλλει κατηγορηματικώς τη συμπεριφορά της Κυβέρνησης του Ιράν όσον αφορά το σεβασμό των ανθρωπίνων δικαιωμάτων στη χώρα, καθώς και την συνεχιζόμενη πρακτική των πολιτικών δολοφονιών στο εξωτερικό[semigr ]

2. επισημαίνει με αποτροπιασμό τη δολοφονία από πράκτορες της ιρανικής κυβέρνησης - μέρα μεσημέρι - στις 17 Μαΐου δύο γυναικών, αντιπάλων του ιρανικού καθεστώτος, των Effat Hadad και Fereshteh Esfandiari[semigr ]

3. εκφράζει τη βαθειά συμπάθειά του στις οικογένειες των θυμάτων αυτής και όλων των άλλων απάνθρωπων δράσεων καταστολής της ιρανικής κυβέρνησης[semigr ]

4. παρακινεί την ιρανική κυβέρνηση να απελευθερώσει αμέσως και άνευ όρων όλους τους πολιτικούς κρατούμενους, να καταργήσει τη μέθοδο των βασανιστηρίων στις φυλακές, να καταργήσει την ποινή του θανάτου και να εγκαθιδρύσει μηχανισμούς δικαίων δικών και δικαστικής ανασκόπησης των περιπτώσεων[semigr ]

5. καλεί την ιρανική κυβέρνηση να δεχθεί ανεξάρτητους εξωτερικούς παρατηρητές και να συστήσει ανεξάρτητο εγχώριο δικαστικό όργανο για την ανασκόπηση των περιπτώσεων εκείνων των κρατουμένων που αρνείται να απελευθερώσει[semigr ]

6. καταδικάζει την άρνηση του Ιράν να δεχθεί τον ειδικό εισηγητή των Ηνωμένων Εθνών και εκπροσώπους άλλων οργανισμών που αποσκοπούν στην επί τόπου διερεύνηση των περιπτώσεων παραβιάσεως των ανθρωπίνων δικαιωμάτων[semigr ]

7. επαναβεβαιώνει τη γνώμη του ότι οι στενότερες σχέσεις ΕΕ και Ιράν πρέπει να εξαρτηθούν από την πολύ σημαντική βελτίωση της κατάστασης των ανθρωπίνων δικαιωμάτων στη χώρα[semigr ] επαναλαμβάνει ότι μία τέτοια διαδικασία απαιτεί σαφή μεταστροφή της πολιτικής του Ιράν όσον αφορά τις δολοφονίες στο εξωτερικό, με άμεση απόδειξη την ρητή άρση της fatwa κατά του Salman Rushdie[semigr ]

8. ζητεί από το Ιράν να επικυρώσει τη Σύμβαση του ΟΗΕ κατά των βασανιστηρίων, να σεβασθεί τις διατάξεις της Διεθνούς Σύμβασης για τα Αστικά και Πολιτικά Δικαιώματα και να διαλύσει τις ειδικές υπηρεσίες ασφαλείας[semigr ]

9. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τις κυβερνήσεις των κρατών μελών, την κυβέρνηση του Ιράν, καθώς και στο Γενικό Γραμματέα των Ηνωμένων Εθνών.